
A digitális ikrek alkalmazása: Egy új metodológia kidolgozása klinikai beavatkozások előkészítésére

Kulcsszavak: digitális ikrek; 3D-technológia; személyre szabott orvoslás; áramlástani szimulációk; vesetranszplantáció
Bevezetés: A digitális ikrek koncepciója új lehetőségeket kínál a klinikai beavatkozások személyre szabott tervezéséhez és optimalizálásához. A 3D technológia és az adatfeldolgozási kapacitás fejlődése révén pontos betegspecifikus modellek hozhatók létre a hatékonyabb, személyre szabott kezelés érdekében.
Célkitűzés: Egy innovatív in silico metodológia kidolgozása a digitális ikrek technológiájának felhasználásával. A módszer célja, hogy klinikai adatok alapján olyan szimulációkat készítsünk, amelyek segítenek az orvosi beavatkozások előkészítésében, csökkentik a kockázatokat, és javítják a betegellátás minőségét.
Módszer: Klinikai CT adatok alapján digitális 3D modelleket készítettünk a releváns anatómiai struktúrákról 3D Slicer használatával. A geometriai modellek szerkesztését és optimalizálását az Autodesk Fusion 360 segítségével végeztük. Az áramlástani és biomechanikai szimulációkhoz a COMSOL Multiphysics 5.6 szoftvert alkalmaztuk. Nyolc donor esetén vizsgáltuk a strukturális és áramlási paramétereket, az elágazási szögek (0°, ±10°, ±20°, ±30°) hatását az áramlási sebességre, nyomásra és fali nyíró feszültségre. A vért newtoni folyadékként kezeltük, és a lamináris áramlásokat a Navier-Stokes egyenletekkel modelleztük.
Eredmény: A metodika hatékonyan szimulálta és összehasonlította a geometriai és áramlási paramétereket. Az eredmények alapján az optimális anatómiai viszonyok megteremtésével javítható az áramlási viszonyok stabilitása és csökkenthetőek a nem kívánt hemodinamikai hatások, például a hipoxiás károsodás vagy az érrendszeri átalakulás kockázata. 25%-ban az eredeti donor modell, 37,5%-ban az említettõl való 10°-os eltérés, 25%-ban a -20°-os, míg egy donor esetében a 30°-os elágazási szög kedvezőbb eredményeket mutatott az áramlási paraméterek (átlagos nyomás: 23318 Pa, áramlási sebesség: 0,77 m/s, fali nyíró feszültség: 11,71 Pa, maximális oszcillációs nyíró index: 0,33, relatív tartózkodási idõ: 16,79 1/Pa) tekintetében.
Következtetés: A digitális ikrek technológiája pontos, betegspecifikus modellezéssel támogatja az orvosi beavatkozások tervezését, minimalizálva a komplikációkat és növelve a beavatkozás sikerességét. A módszer más klinikai alkalmazásokban is ígéretes.



